Koordinatės: 55°53′38.4″ š. pl. 21°14′36.5″ r. ilg.﻿ / ﻿55.894000°š. pl. 21.243472°r. ilg.﻿ / 55.894000; 21.243472

|  Jurgio Ambraziejaus Pabrėžos kapo koplyčia |
| --- |
|  |
| **Savivaldybė** | Kretingos rajonas |
| **Gyvenvietė** | Kretinga |
| **Adresas** | Vilniaus g. |
| **Statybinė medžiaga** | gelžbetonis |
| **Pastatyta** | 1933 m. |
| **Stilius** | neogotika |

**Jurgio Ambraziejaus Pabrėžos kapo koplyčia** – koplyčia, stovinti Kretingoje, Senosiose kapinėse Vilniaus gatvėje, skirta pagerbti Jurgio Pabrėžos (1771–1849) atminimui. Pastatyta šalia Šv. Jurgio koplyčios.

1993 m. Jurgio Ambraziejaus Pabrėžos kapo koplyčia įtraukta į Kultūros vertybių registrą.

Koplyčios viduje. Virš kapo – sieninės tapybos paveikslas (buvęs kelis kartus uždažytas)
J. Pabrėžos koplyčia iš priekio

Istorija
--------

Senosiose Kretingos kapinėse palaidotas vienuolis pranciškonas, pamokslininkas, botanikas ir gydytojas Jurgis Pabrėža, dar žinomas kaip tėvas Ambrozijus, Ambraziejus. 1771–1849 m. Kretingoje gyvenęs vyras buvo puikiai žinomas apylinkių gyventojams, todėl 1933 m. vienuolyno gvardijonas Augustinas Dirvelė ant jo kapo nusprendė pastatyti nedidelę 15 m² neogotikinio stiliaus mūrinę koplyčią.

Stogo forma piramidinė keturšlaitė, kampuose keturi stačiakampio plano piramidiniai keturšlaičiai bokšteliai su metaliniais kryžiais viršūnėse, tarp bokštelių ant stačiakampių postamentų stovi keturios betoninės skulptūros: šv. Pranciškaus ir angelų. Koplyčios viduje yra sieninės tapybos paveikslas „Švč. M. Marija nuolatinė gelbėtoja", kurio autorius nežinomas, bet Kretingos gyventojai pasakoja, kad jį tapė pats J. Pabrėža.

Koplyčios tvarkymu ir restauravimu užsiėmė pavieniai meistrai, paveikslas joje kelis kartus uždažytas.

Daug Žemaitijos tikinčiųjų J. Pabrėžą iki šiol laiko šventuoju. Pasakojama, kad prie jo kapo  apsilankantieji patiria stebuklų, tad žvakės čia negęsta ištisus metus. Tačiau J. Pabrėža svarbus ne vien tikintiesiems – jis paliko daug darbų botanikos tema, lotynų–lietuvių kalbų botanikos žodyną, augalų morfologijos lietuvių terminų žodyną, pirmąjį lietuvių kalba parašytą  geografijos vadovėlį bei geografijos terminų žodyną, 17 rankraščių, kuriuose aprašomos ligos, jų simptomai, gydymas, medicininių terminų žodyną, lotynų kalbos vadovėlį, taip pat ne vieną pamokslą tikėjimo klausimais.

2023 m. koplyčia buvo restauruota pagal architekto Vytauto Paulionio parengtą statinio atkūrimo projektą. Po perdažymo koplyčia sušvito ryškiai žydra ir gelsva spalvomis. Atkurtos ir pasigamintos trūkstamos puošybos detalės, atnaujintas kryžius virš koplyčios. Restauratoriai sutvarkė sienų ir skliauto plyšius, išbetonavo grindis. Liko neatkurta vidaus freska, kuriai būtini atskiri polichrominiai tyrimai.

Šaltiniai
---------

|  |  |
| --- | --- |
|  | **Vikiteka: Jurgio Ambraziejaus Pabrėžos kapo koplyčia** – vaizdinė ir garsinė medžiaga  |

1. ↑  „Jurgio Ambraziejaus Pabrėžos kapo koplyčia". Lietuvos Respublikos kultūros vertybių registras.
2. ↑  Vienuolio Ambrozijaus Jurgio Pabrėžos kapas, koplytėlė Archyvuota kopija 2020-02-29 iš Wayback Machine projekto. Kretingos rajono turizmo informacijos centras. 2017 m. kovo 22 d. Nuoroda tikrinta 2020-02-29.
3. 1 2  Jurgio Ambrozijaus Pabrėžos kapo koplyčia, Bernardinų takais. Nuoroda tikrinta 2020-02-29.
4. ↑  Atnaujinta Jurgio Pabrėžos koplyčia nušvito dangaus spalvomis *pajurionaujienos.com*